Брест-Литовскый мир (3. марец 1918)

**Брест-Литовскый мир (3. марец 1918)** — сепаратный мирный договор, подписаный 3. марца 1918 в Брест-Литовску меджи Централныма державами (Нѣмещина, Австро-Мадярщина, Болгария и Турция) з едного боку и Российсков Федеративнов Совѣтсков Републиков з другого. Централны державы признали уряд Совѣтской России и перестали воевати на восточном фронтѣ, што дозволило упевнити ся большевицкой владѣ. За тото Россия заплатила утратов великых територий, обывательства, промыслу и природных ресурсох. В резултатѣ поражкы Централных держав в Первой свѣтовой войнѣ болшевици ануловали Брест-Литовскый договор 13. новембра 1918, а поступно собѣ майже вшиткы тоты утраты вернули.

## Интересы сторон
По октобровой револуции в России болшевицка влада найшла ся в барз слабой позиции. На фронтѣ вояци не хотѣли воевати, окрем Санкт-Петербурга, инде болшевици не мали органох влады. Жебы выбудовати и захранити свою владу передо вшиткым потребовали мир. Зато уже на другый день по захватѣ влады, 8. новембра 1917, выдали Декрет о мирѣ, котрый вшиткым воюючым сторонам понукнув неодкладне примиря и зачаток догварянь о мирѣ. 

Велика Британия и Франция остро протестовали против нарушѣня Россиев споенецкого договора. 

Болшевицку понуку прияла лем Германия, 14. новембра. Германия на восточном фронтѣ не бояла ся наступу высиленого российского войска, котре зачало ся роспадовати, про то была заинтересована перемѣстити свои силы на западный фронт и там зыскати перевагу. Германия тыж мала надѣю лишити под своев контролов заяты землѣ, перед тым контролованы царсков Россиев.

## Переговоры
Переговоры ся зачали 22. децембра 1917. Болшевицка тактика была затяговати час, они понукли идеалный, абсолутно нереалный проект: мир без анексий и контрибуций. Нечекано Германия и споенцѣ болшевицкый проект 25. децембра прияли лем з едным варунком: же тот проект без жадных змѣн приймуть вшиткы державы участницѣ войны. Большевици назвали нѣмецку одповѣдь демагогиев и еще раз пробовали пропаговати свой *Декрет и мирѣ* перед споенцями по Антантѣ.

2. януара 1918 болшевици понукли перенести переговоры до Штокголма, што нѣмецка сторона категорично одвергла. Понеже державы Антанты не одповѣдали на болшевицкый *Декрет и мирѣ*, 9-10. януара нѣмецка сторона выголосила, же буде окремо ся догваряти з Россиев, при тому болшевицка формула мира «без анексий и контрибуций утратила силу», в Брест-Литовску была прията делегация Украинской Людовой републикы и  з нев ся зачали окремо догваряти о мирѣ, тым тискнучи на Россию, котра переговоры затяговала. 18. януара нѣмецка сторона зажадала од   России одказати ся од територии плохов 150 тысяч км2, на што болшевици попросили перерыв до конця януара. 

Тым часом догваряня з украинсков делегациов привели до подписаня сепаратного мира 9. фебруара 1918, што отворило нѣмецкой сторонѣ можность окупации Украины, зачало ся достачаня поживы про Германию и тым ся одсунула грозьба тамошной револуции. Одтеперь нѣмецка сторона зачинать выставляти болшевикам ултимативны жаданя. 

17. фебруара Нѣмцѣ зрекли ся примиря, котре додержовали од 15. децембра и зачали наступ на Петроград. 19. фебруара болшевици опубликовали выголошѣня уряду, подписане Ленином и Троцкым, котре критизовало позицию нѣмецкой стороны за недостаток довѣры ку «Совѣтской републицѣ, котра выголосила мир и демобилизуе свое войско на вшиткых фронтах». Теперь уже готовы были пристати на вшиткы нѣмецкы жаданя, включно контрибуции во вышцѣ 4 млн доларох. 

Наступ на Петроград тым часом продовжав ся. Болшевицкый уряд быв евакуованый до Москвы и там быв официално перенесеный главный город Совѣтской России. 3. марца 1918 договор меджи  Централныма державами и Российсков Федеративнов Совѣтсков Републиков быв подписаный, але теперь уже намного горшый, котрый практично вшиткы ресурсы Совѣтской России оддавав до рук нѣмецкой стороны аж до року 1925. 

## Наслѣдкы договора
Брестскый мир мав про Россию нееднозначный вызнам. З едного боку болшевици зыскали час на формованя влады и нового войска. З другого боку Совѣтска Россия мала оддати вшиткы землѣ, належавшы перед тым России царской, а на тот час заяты Германиев и Австро-Мадярщинов, не  мѣшати ся до их внуторных дѣл, а Германия и Австро-Мадярщина в догодѣ з обывателями тых земель мала вызначити их будучность (статья ІІІ). Россия тыж мала вернути Турции завоеваны провинции Восточной Анатолии, неодкладно вывести свое войско з округох Ардаган, Карс и Батум (завоеваных еще во войнѣ 1877-1878) и лишити на тамошне обывательство и Турцию право установити там нове зряджѣня (статья IV). Россия мала признати независимость Естонии, Латвии, Украины, Финландии и неодкладно вывести одтам свои войска (статья VI), повиновала ся цѣлком демобилизовати свое войско, як старе царске, так и новосформоване (статья V).

На перечисленых териториях жили 56 милионы люди — 26% тогдышного обывательства России, выробляло ся 32% польногосподарской и 23% промыселной продукции, 75% угля и метала. 

По поражцѣ Централных держав зраджена Россиев Антанта заставила Нѣмцьох одказати ся од лупичского Брест-Литовского договора, а пак Россия вернула собѣ велику часть утраченого.
 
## Оцѣнкы договора

## См. тыж
* Брест-Литовскый мир (9. фебруар 1918)

## Жерела и одказы
*  '''Arthur Ransome.''' Lenine’s migration – a queer scene. //The New York Times, March 16, 1918   
* '''Брестский мир 1918 г.''' //Большая советская энциклопедия. 
* '''Дм. Окунев.''' «Никогда еще Россия не подвергалась большему унижению»   
* '''Текст договора''' 

## Референции

Катеґорія:Мировы договоры
Катеґорія:История России
Катеґорія:История Украины
Катеґорія:Історія Европы